

**Disciplinas de libre configuración autonómica**

**Área de Lingua galega e literatura**

A lingua é un instrumento empregado constante e necesariamente na vida diaria tanto para entender como para producir mensaxes, nos intercambios comunicativos orais e escritos. Interactúase coa familia, coas amizades e con outras persoas (ámbito profesional) nas conversas diarias ou a través de cartas, correos electrónicos, mensaxes curtas, blogs...

Polo tanto, ter unha alta competencia lingüística e comunicativa permite que as persoas desenvolvan unha vida normal, que poidan interactuar con aqueloutras que pertencen ao seu contorno e que están próximas e tamén coas que están moi lonxe.

Ademais, a lingua está presente en calquera proceso de ensino-aprendizaxe. O alumnado emprega a lingua en calquera das súas clases no propio centro educativo, tanto para entender as instrucións e explicacións do profesorado e poder ser participe con el no proceso de descubrimento, como para poder xustificar e exemplificar a interiorización dos contidos.

Non obstante, máis alá do ámbito escolar e familiar, na sociedade actual a competencia comunicativa e lingüística é fundamental para poder vivir satisfactoriamente. Se desde sempre o dominio lingüístico foi elemental para poder desenvolverse na maioría dos aspectos da vida, agora, na sociedade da información é, se cabe, moito maior esta necesidade. Na era de internet e da abundancia de medios de comunicación, os cidadáns e cidadás deben estar preparados para entender e elaborar calquera tipo de mensaxe: interactuar correctamente coa persoa que os atende en calquera negocio ou entidade pública, escoitar e procesar as noticias da televisión, ler un xornal, escribir un correo electrónico ou participar nun blog.

Non se pode esquecer o valor que a literatura supón dentro do ensino desta área. A literatura é un produto de expresión artística que permite transmitir as necesidades e os pensamentos dunha persoa ou persoas nun determinado momento histórico. É, pois, unha disciplina moi relacionada coas Ciencias Sociais, a Música, a Arte... Pero, ademais, a literatura é un produto creado con palabras, coa lingua, coa fermosura e beleza dos elementos da linguaxe e, por iso, é enorme a vinculación entre ambas as disciplinas e xustifica que se dean a man no desenvolvemento desta área.

Unido a calquera lingua minorizada hai que ter en conta intereses próximos á sociolingüísitica, como a valoración dese sistema de expresión e a súa literatura, os textos elaborados nese código como representantes dunha cultura, na que creceron os nosos antepasados e moitos de nós e que cómpre coidar e cultivar. Xa que logo, aprender lingua é tamén apropiarse dos significados culturais que esta transmite e dos modos en que as persoas do contorno entenden e interpretan a realidade.

O currículo para a área de Lingua galega e literatura ten unha estrutura similar nos 6 cursos da educación primaria. Os contidos aparecen repartidos en bloques, o que non presupón que a actividade docente se deba corresponder a esta ordenación; ao contrario, débense producir múltiples conexións entre todos eles.

O bloque 1, Comunicación Oral: falar e escoitar, recolle diversos aspectos da lingua oral. O uso oral é obxecto de observación e de análise para recoñecer as normas que rexen o intercambio comunicativo, para observar as estratexias que usan as persoas falantes para se comunicar satisfactoriamente, así como aquelas que empregan para comprender mensaxes orais ou para producilas.

O bloque 2, Comunicación escrita: ler, recolle diversos aspectos da comprensión escrita. A lectura implicará dominar a descodificación do texto e achegarse a unha progresiva regulación de estratexias que permiten operar co significado do texto, establecendo relacións entre coñecementos previos e información nova. O alumnado debe ser quen de entender textos de diferente complexidade e xénero e extraer as ideas explícitas e implícitas no texto co fin de elaborar o seu propio pensamento crítico e creativo. Comprender un texto implica poñer en marcha unha serie de estratexias de lectura que deben practicarse na aula e proxectarse a todas as esferas da vida e a calquera tipo de lectura: ler para obter información, ler para aprender a propia lingua, ler por pracer.

O bloque 3, Comunicación escrita: escribir, potencia o uso persoal, autónomo e creativo da lingua escrita. Este uso da lingua implica o coñecemento das posibilidades que ofrece o código desde o punto de vista do léxico, da ortografía, da estrutura do discurso e da dimensión estética. A produción escrita significará buscar para cada situación o tipo de texto, adecuando, planificando e redactando, atendendo a aspectos diversos e revisando a escrita final. Nesta etapa consolidaranse o dominio de técnicas gráficas, a relación son-grafía, as normas ortográficas convencionais e a disposición do texto. O ensino do proceso de escritura pretende conseguir que o alumnado tome conciencia deste proceso como un procedemento estruturado en tres partes: planificación, redacción a partir de borradores e redacción e revisión do texto definitivo.

O bloque 4, Coñecemento da lingua, integra contidos relacionados co código e coa súa organización e responde á necesidade de reflexión sobre a propia lingua, coa finalidade de servir de base para o uso correcto da lingua, afastándose da pretensión de utilizar os coñecementos lingüísticos como fin en si mesmo. Os contidos estrutúranse arredor de catro eixes. O primeiro é a observación da palabra, o seu uso e os seus valores significativos e expresivos; o segundo aborda as relacións gramaticais que se establecen entre as palabras e os grupos de palabras dentro do texto; o terceiro afonda nos elementos que participan na confección dun discurso correcto; e o cuarto céntrase na valoración e coñecemento da lingua galega dentro do contexto plurilingüe.

O bloque 5, Educación literaria, asume o obxectivo de facer dos alumnos e das alumnas lectores competentes, implicados nun proceso de formación lectora que continúe ao longo de toda a vida. Para acadar este obxectivo é necesario alternar a lectura, comprensión e interpretación de obras literarias próximas aos seus gustos persoais e á súa madurez cognitiva coa de textos literarios e obras completas que acheguen o coñecemento básico sobre algunhas obras representativas tradicionais e actuais da nosa literatura.

Os tres primeiros bloques do currículo, a lingua oral e a escrita, desenvolveranse a través dun traballo sistemático que utilice unha ampla gama de situacións comunicativas, cotiás e funcionais. Na vida diaria da escola prodúcense moitas situacións de comunicación oral que se potenciarán e aproveitarán para acadar obxectivos de área; entre estas situacións están: as comunicacións para planificar; chegar a consenso; poñer en común; debater; tomar decisións sobre procesos que se van seguir; establecer responsabilidades; comunicar resultados; comparar; contrastar respostas, opinións e significados; xustificar e verbalizar estratexias; valorar tarefas; transmitir emocións e informacións; estruturar coñecemento; defender argumentos e puntos de vista; preguntar... A práctica destas situacións colaborará no labor da lingua como vehículo e instrumento para a aprendizaxe das distintas áreas do currículo. Con todo, para acadar unha correcta competencia en comunicación lingüística, as prácticas orais deben formar parte da actividade cotiá da aula en todas as áreas do currículo.

O cuarto bloque, debe ser abordado na aula, de forma contextualizada, relacionado coa comprensión e produción de textos, froito da concepción do coñecemento da lingua como instrumento e non como fin en si mesmo. O quinto bloque pretende reforzar o bloque 2, engadindo o achegamento ao feito literario, para que o alumnado o recoñeza como vehículo de comunicación, fonte de coñecemento da nosa cultura e como recurso de gozo persoal. Do mesmo xeito, complementa o bloque 3, motivando outro tipo de produción escrita que atenda especialmente a creatividade do alumnado.

O tratamento de todos estes contidos ten que ser abordado desde unha óptica competencial, valorando as relacións que cada un deles ten coas competencias clave, que aparecen especificadas, a partir dos estándares de aprendizaxe avaliables, neste currículo.

A avaliación terá que ser coherente coa diversidade de contidos traballados e, polo tanto, ter en conta os contidos abordados nos 5 bloques en que se estrutura este currículo. Do mesmo xeito, deberá ser unha avaliación competencial, que teña en conta a relación que se establece no currículo entre os estándares de aprendizaxe detallados en cada bloque, coas competencias clave.

Esta área de Lingua galega e literatura está estreitamente relacionada coa de lingua castelá e literatura. Ambas áreas teñen unha distribución de contidos similar en cada un dos cursos que conforman a educación primaria. Evidentemente, cada lingua ten as súas características propias, polo que requiren dun tratamento e traballo específico, pero hai determinados aspectos do currículo que, pola afinidade que presentan en ambas as áreas, precisan ser abordados de maneira parella. O profesorado implicado no proceso de ensino e aprendizaxe de lingua galega e literatura e de lingua castelá e literatura, en cada curso da educación primaria, deberá organizar o seu labor para evitar a repetición de contidos teóricos cun tratamento similar. Serán os contidos do bloque 4 os que requiren unha maior distribución entre as dúas áreas, pero algúns dos tres primeiros bloques, que teñen que ver coas características da tipoloxía textual, coas normas básicas de presentación de traballos ou o uso da puntuación, tampouco deben ser abordados en ambas as áreas desde un punto de vista teórico. Do mesmo xeito, é preciso que o profesorado se decante polo uso da mesma terminoloxía nas dúas linguas para non dificultar innecesariamente o proceso de ensino e aprendizaxe do alumnado. Todas estas medidas deberán ser contempladas na programación anual de cada área, para cada curso da educación primaria, onde tamén deberá mencionarse, se é preciso, a colaboración entre o profesorado para desenvolver determinadas actividades ou probas orais.

Do mesmo xeito, no centro teñen presenza lingua(s) estranxeira(s) que tamén son abordadas na aula desde un enfoque comunicativo. Na busca dun tratamento integrado de linguas é preciso que, igual que acontece no caso das dúas linguas cooficiais, haxa unha coordinación entre o profesorado destas linguas e o de lingua estranxeira, para evitar a repetición de contidos teóricos, na liña dos que se mencionaron para as linguas ambientais, e se unifique a terminoloxía, sempre que sexa preciso. Ademais, non se pode esquecer que o achegamento do alumnado á lingua estranxeira se produce, na maior parte dos casos, partindo das linguas próximas, a materna e a(s) ambiental(is). Polo tanto, na programación de todas as áreas lingüísticas terán que terse en conta as iniciativas que promoven o tratamento integrado das linguas, así como a colaboración entre o profesorado antes detallada.

En definitiva, o currículo desta área persegue como obxectivo último crear cidadáns e cidadás conscientes e interesados no desenvolvemento e na mellora da súa competencia comunicativa e capaces de interactuar satisfactoriamente en todos os ámbitos que forman e van formar parte da súa vida.

| ÁREA | LINGUA GALEGA E LITERATURA | | CURSO | PRIMEIRO |
| --- | --- | --- | --- | --- |
| Obxectivos | Contidos | Criterios de avaliación | Estándares de aprendizaxe | Competencias clave |
| BLOQUE 1. COMUNICACIÓN ORAL: FALAR E ESCOITAR | | | | |
| * a * e | * B1.1. Comprensión de textos orais moi sinxelos procedentes da radio ou da televisión, para obter información xeral e relevante sobre feitos e acontecementos próximos á experiencia infantil. | * B1.1. Comprender a información xeral e relevante de textos orais moi sinxelos procedentes da radio ou da televisión, próximos á experiencia infantil. | * LGB1.1.1. Comprende a información xeral e relevante de textos orais moi sinxelos procedentes da radio ou da televisión, próximos á experiencia infantil. | * CCL * CAA |
| * b * d * e * i | * B1.2. Comprensión global e específica de informacións audiovisuais moi sinxelas procedentes de diferentes soportes. | * B1.2. Comprender informacións audiovisuais sinxelas de carácter específico procedentes de diferentes soportes. | * LGB1.2.1. Comprende informacións relevantes e específicas moi evidentes de documentos audiovisuais sinxelos que presenten imaxes e/ou sons moi redundantes co contido. | * CCL * CD * CAA * CSC |
| * a * b * c * e * o | * B1.3. Comprensión e produción de textos orais moi sinxelos para aprender e para informarse, tanto os producidos con finalidade didáctica como os de uso cotián (breves exposicións ante a clase, conversas sobre contidos de aprendizaxe e explicación sobre a organización do traballo). | * B1.3. Comprender e producir textos orais sinxelos, propios do uso cotián ou do ámbito académico. | * LGB1.3.1. Participa nunha conversa entre iguais, comprendendo o que di o interlocutor e contestando se é preciso. | * CCL * CAA * CSC * CSEIEE |
| * LGB1.3.2. Sigue unha exposición breve da clase ou explicacións sobre a organización do traballo. | * CCL * CAA |
| * LGB1.3.3. Elabora e produce textos orais moi breves e sinxelos ante a clase. | * CCL * CSIEE * CAA |
| * LGB1.3.4. Participa no traballo en pequeno grupo. | * CCL * CSIEE * CAA |
| * a * c * e * o | * B1.4. Actitude de escoita adecuada nas diferentes situacións comunicativas cotiás (conversas e exposicións orais) e respecto polas opinións de quen fala, sen interrupcións inadecuadas. | * B1.4. Manter unha adecuada actitude de escoita, ante situacións comunicativas cotiás, respectando as intervencións dos e das demais. | * LGB1.4.1. Atende as intervencións dos e das demais, en conversas e exposicións, sen interromper. | * CCL * CSC |
| * LGB1.4.2. Respecta as opinións da persoa que fala, en situacións comunicativas cotiás. | * CCL * CSC |
| * a * c * d * e * o | * B1.5. Participación e cooperación nas situacións comunicativas da aula (peticións, anuncios, ordes, explicacións sinxelas, avisos, instrucións, conversas ou pequenas narracións), con respecto das normas que rexen a interacción oral (quendas de palabra, mantemento do tema, mostra de interese, mirar a quen fala e actitude receptiva de escoita). | * B1.5. Participar nas diversas situacións de interacción oral que se producen na aula amosando valoración e respecto polas normas que rexen a interacción oral. | * LGB1.5.1. Respecta as quendas de palabra nos intercambios orais. | * CCL * CSC * CAA |
| * LGB1.5.2. Respecta as opinións das persoas participantes nos intercambios orais. | * CCL * CSC * CCEC |
| * LG1.5.3. Utiliza a lingua galega en calquera situación de comunicación dentro da aula e valora o seu uso fóra dela. | * CCL * CSC * CCEC |
| * LGB1.5.4. Mira a quen fala nun intercambio comunicativo oral. | * CCL * CSC * CCEC |
| * LGB1.5.5. Mantén o tema nun intercambio comunicativo oral, mostra interese e unha actitude receptiva de escoita. | * CCL * CSC * CCEC |
| * LGB1.5.6. Participa na conversa formulando e contestando preguntas. | * CCL * CSC * CCEC * CAA |
| * a * b * e | * B1.6. Uso de fórmulas sinxelas de tratamento adecuadas para saudar, despedirse, presentarse, felicitar, agradecer, escusarse e solicitar axuda. | * B1.6. Usar fórmulas sinxelas de tratamento adecuadas nos intercambios comunicativos máis habituais. | * LGB1.6.1. Usa fórmulas sinxelas de tratamento adecuadas para saudar, despedirse, presentarse, felicitar, agradecer, escusarse e solicitar axuda. | * CCL * CAA |
| * b * d * e * o | * B1.7. Actitude de cooperación e de respecto en situacións de aprendizaxe compartida. | * B1.7. Amosar respecto e cooperación nas situacións de aprendizaxe en pequeno grupo. | * LGB1.7.1. Amosa respecto ás ideas dos e das demais e contribúe ao traballo en pequeno grupo. | * CCL * CAA * CSIEE |
| * E * o | * B1.8. Interese por expresarse oralmente coa pronuncia e coa entoación adecuadas. | * B1.8. Interesarse por amosar unha pronuncia e entoación adecuadas. | * LGB1.8.1. Interésase por expresarse oralmente coa pronuncia e entoación adecuada a cada acto comunicativo e propia da lingua galega. | * CCL * CAA * CCEC * CSIEE |
| * a * d * e * o | * B1.9. Recoñecemento de usos de linguaxe discriminatoria coas diferenzas. | * B1.9. Recoñecer usos de linguaxe discriminatoria coas diferenzas. | * LGB1.9.1. Identifica o uso da linguaxe discriminatoria e sexista evidente. | * CCL * CSC |
| * LGB1.9.2. Usa unha linguaxe respectuosa coas diferenzas, en especial as referentes ao xénero, ás razas e ás etnias. | * CCL * CSC |
| * a * d * e | * B1.10.Identificación da lingua galega con diversos contextos de uso oral da lingua: en diferentes ámbitos profesionais (sanidade, educación, medios de comunicación...) e en conversas con persoas coñecidas ou descoñecidas. | * B1.10. Identificar a lingua galega con diversos contextos de uso oral. | * LGB1.10.1. Identifica a lingua galega oral con diversos contextos profesionais: sanidade, educación, medios de comunicación... | * CCL * CCEC |
| * LGB1.10.2. Recoñece a posibilidade de uso da lingua galega en conversas con persoas coñecidas ou descoñecidas. | * CCL * CCEC * CSC |
| BLOQUE 2. COMUNICACIÓN ESCRITA: LER | | | | |
| * b * e * I * j * o | * B2.1. Comprensión de informacións concretas en textos de uso cotián como invitacións, felicitacións, notas e avisos ou mensaxes curtas. * B2.2. Comprensión de información xeral sobre feitos e acontecementos próximos á experiencia do alumnado en textos breves e sinxelos procedentes dos medios de comunicación social, especialmente a noticia. * B2.3. Localización de información en textos para aprender vinculados á experiencia, tanto en textos producidos con finalidade didáctica como nos de uso cotián (folletos, descricións, instrucións e explicacións). | * B2.1. Comprender a información explícita en textos sinxelos de uso cotián ou procedentes dos medios de comunicación. | * LGB2.1.1. Comprende a información relevante de textos sinxelos, sobre feitos e acontecementos próximos á experiencia do alumnado, procedentes dos medios de comunicación social. | * CCL * CD * CSC |
| * LGB2.1.2. Comprende informacións concretas en textos sinxelos, propios de situacións cotiás, como invitacións, felicitacións, notas e avisos ou mensaxes curtas. | * CCL |
| * LGB2.1.3. Localiza información en textos breves e sinxelos vinculados á experiencia, tanto os producidos con finalidade didáctica como os de uso cotián (folletos, descricións, instrucións e explicacións). | * CCL * CAA * CSIEE |
| * b * e | * B2.4. Interpretación da información das ilustracións. | * B2.2. Interpretar e comprender, de maneira xeral, a información procedente de ilustracións. | * LGB2.2.1. Interpreta e comprende, de maneira xeral, a información de ilustracións. | * CCL * CAA * CSC * CSIEE * CMCT |
| * a * b * e | * B2.5. Lectura guiada de textos sinxelos adecuados aos intereses infantís para chegar progresivamente á expresividade e autonomía lectoras. | * B2.3. Ler, de forma guiada, textos sinxelos adecuados aos seus intereses para chegar progresivamente á expresividade e autonomía lectoras. | * LGB2.3.1. Descodifica de forma axeitada na lectura de textos moi sinxelos. | * CCL * CAA |
| * LGB2.3.2. Le textos sinxelos en voz alta, acadando progresivamente a velocidade axeitada. | * CCL |
| * a * b * e * i | * B2.6. Introdución ao uso xeral das bibliotecas da aula e do centro, como instrumento cotián de busca de información e fonte de recursos textuais diversos. | * B2.4. Usar as bibliotecas de aula e de centro, respectando as normas básicas de funcionamento. | * LGB2.4.1. Utiliza as bibliotecas de aula e de centro, respectando as normas básicas e máis sinxelas do seu funcionamento. | * CCL * CAA * CSC |
| * LGB2.4.2. Valora a utilidade das bibliotecas de aula e de centro e manipula os libros con coidado, devolvéndoos ao seu sitio logo de lelos. | * CCL * CAA * CSC |
| * a * b * e | * B2.7. Iniciación á creación da biblioteca persoal. | * B2.5. Ter interese por ter unha biblioteca propia. | * LGB2.5.1. Amosa interese pola conservación e organización dos seus libros. | * CCL * CAA * CSC |
| * a * b * e | * B2.8. Interese polos textos escritos como fonte de aprendizaxe e como medio de comunicación de experiencias e de regulación da convivencia. | * B2.6. Amosar interese polos textos escritos como fonte de aprendizaxe e medio de comunicación. | * LGB2.6.1. Amosa interese pola lectura como fonte de aprendizaxe e medio de comunicación. | * CCL * CAA * CSC * CCEC |
| * a * b * e * m | * B2.9. Adquisición progresiva da autonomía lectora, da capacidade de elección de temas e de textos e de expresión das preferencias persoais. | * B2.7. Amosar certa autonomía lectora e capacidade de selección de textos do seu interese, así como ser quen de expresar preferencias. | * LGB2.7.1. Selecciona textos do seu interese con certa autonomía, en función dos seus gustos e preferencias e explica dun xeito moi sinxelo, as súas preferencias lectoras. | * CCL |
| * LGB2.7.2. Expresa, de maneira sinxela, opinións e valoracións sobre as lecturas feitas. | * CCL * CSC * CAA * CSIEE |
| BLOQUE 3. COMUNICACIÓN ESCRITA: ESCRIBIR | | | | |
| * a * b * e | * B3.1. Produción e reescritura de textos moi sinxelos relativos a situacións cotiás infantís como invitacións, felicitacións, notas ou avisos. * B3.2. Composición de textos moi sinxelos propios dos medios de comunicación social e/ou dos seus elementos (novas sinxelas e breves, titulares, pés de foto…) sobre acontecementos próximos á experiencia do alumnado en soportes habituais no ámbito escolar. * B3.3. Composición de textos moi sinxelos relacionados coa escola para organizar e comunicar información (listaxes, descricións, explicacións elementais). * B3.4. Respecto polas convencións xerais da escrita: uso das maiúsculas e do punto. | * B3.1. Producir e reescribir textos sinxelos relativos a situacións cotiás infantís, aqueles propios dos medios de comunicación ou os relacionados coa escola, respectando as convencións elementais da escrita. | * LGB3.1.1. Produce e reescribe textos moi sinxelos relativos a situacións cotiás infantís como invitacións, felicitacións, notas ou avisos. | * CCL * CSIEE * CAA |
| * LGB3.1.2. Elabora pequenos textos con certa coherencia e de xeito creativo. | * CCL * CAA * CSIEE |
| * LGB3.1.3. Usa o punto nos seus escritos. | * CCL |
| * LGB3.1.4. Interésase por aplicar as regras ortográficas, con especial atención ao uso das maiúsculas. | * CCL * CSC * CCEC |
| * LGB3.1.5. Compón pequenos textos propios dos medios de comunicación social e/ou dos seus elementos (novas sinxelas e breves, titulares, pés de foto…) sobre acontecementos próximos á súa experiencia. | * CCL * CAA * CSIEE |
| * LGB3.1.6. Compón textos relacionados coa escola: listaxes,descricións e explicacións elementais. | * CCL * CAA * CSIEE |
| * a * b * e | * B3.5. Utilización de xeito guiado de estratexias para a produción de textos, respondendo as preguntas de *para quen*, e *que* escribir, recoñecendo o tipo de texto (nota, aviso, conto). | * B3.2. Utilizar de xeito guiado estratexias para a produción de textos, respondendo as preguntas de *para quen*, e *que* escribir, recoñecendo o tipo de texto (nota, aviso, conto). | * LGB3.2.1. Utiliza de xeito guiado estratexias para a produción de textos, respondendo as preguntas de *para quen*, e *que* escribir, recoñecendo o tipo de texto (nota, aviso, conto). | * CCL * CAA |
| * a * b * e * j * o | * B3.6. Creación de textos moi sinxelos con intención informativa utilizando a linguaxe verbal e non verbal: carteis publicitarios, anuncios, cómic. | * B3.3. Elaborar textos moi sinxelos que combinen a linguaxe verbal e a non verbal. | * LGB3.3.1. Elabora textos moi sinxelos que combinan a linguaxe verbal e non verbal: carteis publicitarios, anuncios, cómic. | * CCL * CSC * CCEC * CAA * CSIEE |
| * b * d * e * i * j | * B3.7. Iniciación á utilización de programas informáticos de procesamento de textos. | * B3.4. Usar, de xeito guiado, programas informáticos de procesamento de texto. | * LGB3.4.1. Usa de xeito guiado, programas informáticos de procesamento. | * CCL * CD * CAA * CSIEE |
| * b * e * i * j | * B3.8. Utilización de elementos gráficos sinxelos, como a ilustración, para facilitar a comprensión. | * B3.5. Utilizar recursos gráficos, como a ilustración, que faciliten a comprensión dos textos. | * LGB3.5.1. Ilustra creativamente os seus escritos con imaxes redundantes co seu contido. | * CCL * CD * CSIEE |
| * a * b * e * i | * B3.9. Interese polo coidado e a presentación dos textos escritos e respecto pola norma ortográfica. * B3.10. Interese polos textos escritos como medio de aprendizaxe e como medio de comunicación de experiencias, de regulación da convivencia e de expresión creativa. | * B3.6. Interesarse pola presentación dos traballos escritos e valorar a lingua escrita como medio de comunicación e de expresión creativa. | * LGB3.6.1. Interésase pola presentación dos textos seguindo as normas básicas de presentación establecidas: disposición no papel, limpeza e calidade caligráfica. | * CCL * CD * CAA |
| * LGB3.6.2. Valora a lingua escrita como medio de comunicación e de expresión creativa. | * CCL * CSC |
| BLOQUE 4. COÑECEMENTO DA LINGUA | | | | |
| * e | * B4.1. Inicio na identificación implícita e uso dalgúns termos lingüísticos elementais: denominación dos textos traballados; palabra e sílaba, nome propio. * B4.2. Observación das variacións morfolóxicas (de singular e plural, feminino e masculino) en textos. | * B4.1. Utilizar terminoloxía lingüística e gramatical moi básica, como apoio á comprensión e á produción de textos, así como aplicar o seu coñecemento no uso da lingua. | * LGB4.1.1. Sinala a denominación dos textos traballados e recoñece nestes, de forma xeral, palabras e sílabas | * CCL * CAA |
| * LGB4.1.2. Diferencia as sílabas que conforman cada palabra. | * CCL * CAA |
| * LGB4.1.3. Identifica os nomes propios a partir de palabras dadas, frases ou textos. | * CCL * CAA |
| * LGB4.1.4. Sinala o xénero e número de palabras dadas. | * CCL * CAA |
| * b * e | * B4.3. Iniciación ao coñecemento das normas ortográficas máis sinxelas. | * B4.2. Coñecer, de forma xeral, as normas ortográficas máis sinxelas. | * LGB4.2.1. Coñece, de forma xeral, as normas ortográficas máis sinxelas e aprecia o seu valor social e a necesidade de cinguirse a elas. | * CCL * CSC * CCEC |
| * e | * B4.4. Recoñecemento da relación entre son e grafía no sistema lingüístico galego. * B4.5. Identificación da palabra como instrumento para a segmentación da escritura. | * B4.3. Recoñecer a relación entre son e grafía así como as palabras como instrumento para a segmentación da escritura. | * LGB4.3.1. Recoñece a relación entre son e grafía. | * CCL * CAA |
| * LGB4.3.2. Separa as palabras que conforman un enunciado. | * CCL * CAA |
| * e * o | * B4.6. Identificación de similitudes e diferenzas entre as linguas que coñece para mellorar na súa aprendizaxe e lograr unha competencia comunicativa integrada. | * B4.4. Comparar aspectos moi básicos das linguas que coñece para mellorar na súa aprendizaxe e lograr unha competencia integrada. | * LGB4.4.1. Compara aspectos moi elementais e evidentes (gráficos, fonéticos, sintácticos, léxicos) das linguas que coñece. | * CCL * CAA |
| BLOQUE 5. EDUCACIÓN LITERARIA | | | | |
| * b * d * e * o | * B5.1. Recreación e reescritura moi sinxela, usando modelos, de diversos textos literarios (narrativos ou poéticos): breves contos, poemas, refráns, adiviñas, trabalinguas, cantigas e xogos de sorte. * B5.2. Valoración e aprecio do texto literario galego como vehículo de comunicación, fonte de coñecemento da nosa cultura e como recurso de gozo persoal. | * B5.1. Recrear e reescribir de xeito moi sinxelo diversos textos literarios, usando modelos. | * LGB5.1.1. Recrea e reescribe de xeito moi sinxelo diversos textos literarios: breves contos, poemas, refráns, adiviñas, trabalinguas, cantigas e xogos de sorte; usando modelos. | * CCL * CAA * CCEC |
| * LGB5.1.2. Valora textos breves e sinxelos da literatura galega como fonte de coñecemento da nosa cultura e como recurso de gozo persoal. | * CCL * CCEC |
| * b * d * e * i | * B5.3. Lectura guiada de textos adecuados aos intereses infantís, para chegar progresivamente á expresividade e á autonomía lectoras. | * B5.2. Ler, de forma guiada, textos adecuados aos intereses infantís, para chegar progresivamente á expresividade e á autonomía lectoras. | * LGB5.2.1. Le, de forma guiada, textos en silencio, adecuados aos intereses infantís, para chegar progresivamente á autonomía lectora. | * CCL * CCEC * CD |
| * LGB5.2.2. Le, de forma guiada e en voz alta, textos adecuados aos intereses infantís, para chegar progresivamente á expresividade lectora. | * CCL * CCEC * CD |
| * b * e * o | * B5.4. Recreación e composición de breves relatos para comunicar sentimentos e experiencias persoais. | * B5.3. Recrear e compoñer breves relatos a partir de modelos sinxelos. | * LGB5.3.1. Recrea e compón breves relatos, a partir de modelos sinxelos, para comunicar sentimentos e experiencias persoais. | * CCL * CCEC * CSC |
| * a * d * e * o | * B5.5. Valoración da literatura en calquera lingua (maioritaria, minoritaria ou minorizada), como vehículo de comunicación e como recurso de gozo persoal. | * B5.4. Valorar a literatura en calquera lingua, como vehículo de comunicación e como recurso de gozo persoal. | * LGB5.4.1. Valora a literatura en calquera lingua, como vehículo de comunicación e como recurso de gozo persoal. | * CCL * CSC * CCEC |
| * a * d * e * o | * B5.6. Interese por coñecer os modelos narrativos e poéticos que se utilizan noutras culturas. * B5.7. Comparación de imaxes, símbolos e mitos facilmente interpretables que noutras culturas serven para entender o mundo e axudan a coñecer outras maneiras de relacións sociais. | * B5.5. Amosar interese, respecto e tolerancia ante as diferenzas persoais, sociais e culturais. | * LGB5.5.1. Amosa curiosidade por coñecer outros costumes e formas de relación social, respectando e valorando a diversidade cultural. | * CCL * CCEC |